Sultan Ahmad Tajuddin Mukarram Shah

**Sultan Ahmad Tajuddin Mukarram Shah ibni Almarhum Sultan Zainal Rashid al-Mu'adzam Shah** (Jawi: ; 1832 – 22 Jun 1879) ialah Sultan Kedah yang ke-24. Baginda memerintah Kedah dari tahun 1854 sehingga 1879.

Baginda menaiki takhta pada 13 Mac 1854 setelah kemangkatan ayahanda baginda, Sultan Zainal Rashid Al-Mu'adzam Shah I dan bersemayam di Alor Setar.

## Kehidupan awal
Sultan Ahmad Tajuddin diputerakan di Georgetown, Pulau Pinang, Negeri-Negeri Selat pada tahun 1832. Baginda merupakan putera kepada Sultan Zainal Rashid Mu'adzam Shah I dengan Wan Maheran.

### Keluarga
Baginda telah berkahwin dengan Wan Hajar, puteri kepada Dato' Wan Ismail pada tahun 1854. Pada tahun 1855, baginda berkahwin buat kali kedua dengan Wan Jah binti Luang Nik Abidin, yang berasal dari kerabat diraja Patani. Baginda bersama isteri-isteri baginda dikurniakan sembilan putera dan tujuh puteri.

## Pemerintahan
Setelah kemangkatan Sultan Zainal Rashid Al-Mu'adzam Shah I, menantu baginda, Tunku Muhammad Said yang juga merupakan Raja Muda, telah menuntut takhta Sultan. Namun, segelintir pembesar Kedah telah bersepakat untuk melantik putera baginda, Tunku Ahmad Tajuddin sebagai Sultan yang baharu. Perlantikan Tunku Ahmad Tajuddin sebagai Sultan kemudiannya dimaklumkan kepada Raja Siam.

Sebaik sahaja menaiki takhta, Sultan Ahmad Tajuddin telah menarik kepercayaan dan menjalinkan hubungan baik dengan kerajaan Siam dan Inggeris. Baginda telah dikurniakan gelaran yang tinggi oleh Raja Siam. Gabenor Negeri-Negeri Selat pula telah meminjamkan wang sebanyak 5000 dolar dan berjanji untuk membantu baginda memajukan Kedah. Baginda juga telah beberapa kali berangkat ke Siam dan menghadap rajanya. Pada tahun 1859, baginda telah melantik adinda baginda, Tunku Dhiauddin sebagai Raja Muda.

Usaha pembangunan Kedah giat dijalankan di bawah pemerintahan baginda. Sekitar tahun 1856, sebuah bandar baharu telah dibangunkan dan dibuka di Kuala Muda. Ramai saudagar Cina yang berhijrah dan berniaga di sana. Pada tahun 1858, sebatang jalan raya telah dibina dari Alor Setar ke Anak Bukit. Pada tahun 1861, sebuah sekolah Melayu telah dibina di Padang Lepai dengan khidmat seorang guru dari Singapura. Pada tahun 1866, pemerintah Songkhla telah membina sebatang jalan dari Songkhla ke Kedah. Pembinaan jalan ini telah meningkatkan urusan perdagangan antara kedua-dua negeri itu. Pada tahun 1870, baginda telah memberikan beberapa kawasan tanah kepada saudagar Cina dan India bagi membuka kebun kopi dan cengkih. Dua jambatan baharu juga telah dibina merentasi Sungai Raja dan Sungai Alor Merah. Sebuah balai nobat baharu yang terdiri daripada sebuah bangunan lima tingkat telah dibina. 

Pada tahun 1864, wilayah Kubang Pasu yang telah dipisahkan dari Kedah sewaktu pemerintahan Sultan Ahmad Tajuddin Halim Shah II, telah diserahkan semula ke dalam jajahan Kedah oleh Tunku Ishak, cucunda Tunku Anum. Pada tahun 1872, baginda telah melucut kedudukan Tunku Dhiauddin sebagai Raja Muda kerana beliau terlibat dalam perang saudara di Selangor. Baginda kemudiannya melantik adinda baginda, Tunku Yaakub bagi menggantikan Tunku Dhiauddin.

Bagi mengekalkan hubungan baik dengan Siam dan Inggeris, baginda sentiasa menawarkan bantuan dan pertolongan kepada mereka. Pada Ogos 1873, kerajaan Kedah telah menghantar sekumpulan pasukan Kedah ke Tongkah bagi membantu Siam meleraikan pemberontakan orang Cina di sana. Pada 1875, baginda telah membenarkan Sultan Perak, Sultan Ismail untuk melarikan diri ke Kedah kerana diburu Inggeris setelah kejadian pembunuhan J.W.W. Birch. Namun, pada 1877, baginda telah menyerahkan Sultan Ismail kepada kerajaan Inggeris di Pulau Pinang. British kemudiannya menghantar Sultan Ismail ke Singapura sebagai orang buangan. Pada tahun yang sama, baginda sekali lagi memberikan bantuan kepada Siam dalam membunuh ketua orang Cina di Trang yang didakwa menderhaka kepada Raja Siam.

Pada tahun 1878, baginda telah jatuh gering. Baginda meluangkan masa beberapa bulan di Bukit Pinang untuk menyembuhkan diri sebelum berangkat pulang ke Alor Setar pada Mac 1879. Baginda menjalankan tugas baginda sebagai sultan sebelum akhirnya mangkat pada 22 Jun 1879. Baginda dimakamkan di Makam Diraja Langgar, Alor Setar.

## Lihat juga
* Sultan Kedah

## Nota


## Rujukan
* 

## Pautan luar
* Senarai Sultan Kedah